

 LĒMUMS

Ādažos, Ādažu novadā

2025. gada 26. jūnijā **Nr. 231**

**Par speciālās izglītības programmas īstenošanu Ādažu novada pirmsskolas izglītības iestādēs**

Ādažu novada pašvaldības pirmsskolas izglītības iestādi “Strautiņš” (ĀPII) un Siguļu pirmsskolas izglītības iestādi “Piejūra” (SPII) 2024./2025. mācību gadā apmeklē izglītojamie, kuriem jānodrošina speciālās izglītības programma ar garīgās attīstības traucējumiem (IP kods 01015811), un ĀPII un SPII ir jāizstrādā minētā programma, t.sk., jāveic tās licencēšana un ieviešana.

Izglītības likuma (turpmāk – Likums) 17. panta pirmajā daļā noteikts, ka pašvaldībai jānodrošina bērniem iespēju iegūt pirmsskolas izglītību tuvākajā pašvaldības izglītības iestādē dzīvesvietas deklarētās pašvaldības administratīvajā teritorijā.

Likuma 3. panta pirmajā daļā teikts, ka ikvienam ir tiesības uz kvalitatīvu un iekļaujošu izglītību (iekļaujoša izglītība ir process, kas nodrošina atbilstošas visu izglītojamo daudzveidīgās vajadzības, palielinot viņu līdzdalības iespējas mācību procesā, kultūrā un dažādās kopienās un samazinot izslēgšanas iespējas no izglītības un izglītības ieguves procesa).

Likuma 29. panta pirmais punkts nosaka pašvaldībai pienākumu veidot iekļaujošu vidi.

Ministru kabineta 2019. gada 19. novembra noteikumi Nr. 556 “Prasības vispārējās izglītības iestādēm, lai to īstenotajās izglītības programmās uzņemtu izglītojamos ar speciālām vajadzībām” nosaka prasības vispārējās izglītības iestādēm, lai pirmsskolas izglītības programmās uzņemtu izglītojamos ar speciālām vajadzībām.

Ministru kabineta 2023. gada 23. maija noteikumu Nr. 253 “Vispārējās un profesionālās izglītības programmu licencēšanas kārtība” 3., 4. un 5. punkts nosaka darbības licences saņemšanai.

Saskaņā ar Ministru kabineta 2023. gada 2. maija noteikumiem Nr. 213 “Izglītības kvalitātes valsts dienesta maksas pakalpojumu cenrādis”, izglītības programmas licencēšanas izmaksas ir 597,17 *euro* (ar PVN), ko abas PII var segt no sava 2025. gada budžeta tāmes līdzekļiem.

ĀPII un SPII ir programmas īstenošanai nepieciešamais atbalsta personāls, vides pieejamība un materiāltehniskais nodrošinājums, līdz ar to papildu finanšu resursi nav nepieciešami.

Iecere atbilst Ādažu novada Attīstības programmas (2021.-2027.) vidējā termiņa prioritātei: “VTP8: Pieejama un daudzpusīga izglītība“ rīcības virziens “RV8.1: Vispārējās izglītības sistēmas attīstība” uzdevuma “U8.1.2: Nodrošināt pirmsskolas izglītības pakalpojumus visiem novada bērniem no 1,5 gadu vecuma” pasākumam “Ā8.1.2.2. Iekļaujošas pirmsskolas izglītības pieejamības nodrošināšana”.

Iecere atbilst arī Ādažu novada izglītības ekosistēmas attīstības stratēģijas 2023.-2027. gadam vidējā termiņa mērķa “Vienlīdzība un iekļaušana” rīcības virzienam RV–6 “Iekļaujoša un pieejama izglītība novadā”*.*

Pamatojoties uz Pašvaldību likuma 4. panta pirmās daļas 4. punktu, Izglītības likuma 17. panta pirmo daļu un 29. panta pirmo punktu, kā arī domes Izglītības, kultūras, sporta un sociālās komitejas 04.06.2025. atzinumu, Ādažu novada pašvaldības dome

**NOLEMJ:**

1. Ādažu pirmsskolas izglītības iestādes “Strautiņš” un Siguļu pirmsskolas izglītības iestādes “Piejūra” vadītājām organizēt speciālās izglītības programmas izglītojamajiem ar garīgās attīstības traucējumiem (IP kods – 01015811) izstrādi un licencēšanu, kā arī tās īstenošanu viņu vadītajās pirmsskolas izglītības iestādēs no 2025. gada 1. septembra.
2. Lēmuma izpildei nepieciešamo finansējumu nodrošināt no 1. punktā noteikto iestāžu 2025. gada budžeta tāmes līdzekļiem.
3. Centrālās pārvaldes Izglītības un jaunatnes nodaļas vadītājai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU